Labrīt, godātie deputāti! Sāksim šā gada 6. jūlija pirmo attālināto ārkārtas sēdi. Darba kārtībā – lēmuma projekts “Par Ainara Bašķa 13. Saeimas deputāta pilnvaru apstiprināšanu uz laiku, kamēr no Jaunās konservatīvās partijas kandidātu saraksta Vidzemes vēlēšanu apgabalā ievēlētie deputāti pilda ministru pienākumus”. Mandātu, ētikas un iesniegumu komisijas vārdā – deputāts Normunds Žunna.
Labdien, kolēģi! Mandātu, ētikas un iesniegumu komisija šā gada 5. jūlija sēdē izskatīja Māra Beļaunieka iesniegumu par 13. Saeimas deputāta mandāta nolikšanu. Nākamais kandidāts no Jaunās konservatīvās partijas kandidātu saraksta Vidzemes vēlēšanu apgabalā ir Ainars Bašķis, kurš ir piekritis uzņemties 13. Saeimas deputāta amata pienākumus uz laiku, kā arī apliecinājis to, ka uz viņu neattiecas Saeimas vēlēšanu likumā un citos normatīvajos aktos noteiktie deputāta amata ieņemšanas ierobežojumi. Komisija aicina atbalstīt Saeimas lēmuma projektu “Par Ainara Bašķa 13. Saeimas deputāta pilnvaru apstiprināšanu uz laiku, kamēr no Jaunās konservatīvās partijas kandidātu saraksta Vidzemes vēlēšanu apgabalā ievēlētie deputāti pilda ministru pienākumus”. Aicinu atbalstīt.
Paldies. Aicinu Ainaru Bašķi dot zvērestu vai svinīgo solījumu.
Es, uzņemoties Saeimas deputāta amata pienākumus, Latvijas tautas priekšā zvēru būt uzticīgs Latvijai, stiprināt tās suverenitāti un latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Satversmi un likumus.
Paldies. Aicinu parakstīt zvērestu. Lūdzu zvanu! Balsosim par lēmuma projektu “Par Ainara Bašķa 13. Saeimas deputāta pilnvaru apstiprināšanu uz laiku, kamēr no Jaunās konservatīvās partijas kandidātu saraksta Vidzemes vēlēšanu apgabalā ievēlētie deputāti pilda ministru pienākumus”! Lūdzu, balsosim! Par - 84, pret un atturas - nav. Lēmums pieņemts. Apsveicu 13. Saeimas deputātu Ainaru Bašķi! Godātie kolēģi, līdz ar to šīs sēdes darba kārtība ir izskatīta. Deputātu reģistrācija. Reģistrācija noslēgusies. Nākamo sēdi sāksim pulksten 10.20. Šā gada 6. jūlija pirmo attālināto ārkārtas sēdi slēdzu.